Helge Adam Møller (KF), 2004-04-22:
Tak for de to forslag her, B 137 og B 138, og min konklusion adskiller sig ikke fra den, justitsministeren og hr. Karsten Nonbo kom med, og det tror jeg også man havde forventet.
Men jeg vil da godt knytte et par kommentarer til nogle af tingene, fordi jeg synes, det er spændende at beskæftige sig med trafiksikkerhed.
Og jeg vil da godt give den ros til den gamle regering, at jeg synes, man med skiftende trafikministre - det lå jo der - ydede en stor indsats, hvad enten det var Jacob Buksti eller Sonja Mikkelsen og andre i sin tid, for at gøre trafiksikkerheden endnu bedre.
Jeg er lige så glad for, at den nuværende regering har fortsat det gode arbejde, og det er jo også derfor, tallene trods alt hele tiden går den rigtige vej, på trods af at trafikken stiger.
Lad mig bare nævne, at sidste år havde vi et meget lavt antal dræbte og kvæstede på de danske motorveje, på trods af at gennemsnitshastigheden steg, og på trods af at der blev kørt flere kilometer, og på trods af at vi åbnede flere nye motorveje.
Så det er gået den rigtige vej.
Lad mig minde om, at også tilbage da jeg begyndte at beskæftige mig med trafiksikkerhed - det er helt tilbage til 1971 - da blev der dræbt 1.229 på de danske veje og kvæstet 27.000, og nu er vi nede på cirka en tredjedel af de tal, på trods af at trafikken er mere end fordoblet.
Så i virkeligheden er trafik- og færdselssikkerhed jo et kæmpe succesområde.
Det tror jeg ikke der er mange der er klar over.
Sådan er det bare.
Det første med, at der skal være lokale trafiksikkerhedsplaner i alle kommuner, synes jeg er godt at man arbejder hen imod.
Jeg var selv med til at starte det i Trafiksikkerhedskommissionen.
Der var ingen, der havde det.
Nu har samtlige amter, det store flertal af alle kommuner det.
Hvis jeg tager alle de største kommuner i dette land: København, Århus, Odense, Kolding, Fredericia, Hillerød, Nykøbing, Næstved, Ringsted, Vordingborg osv., så har det alle sammen.
De, der mangler, er typisk nogle små eller mindre landkommuner, hvor der sker meget få uheld og bor meget få mennesker. Så kan man sige, som forslaget lægger op til: Vi befaler, vi lovgiver, sådan skal det være.
Jeg tror altså, man når længere, ved at man sikrer sig, at der ude i de få kommuner, hvor det mangler, opstår en interesse for, at det er i deres egen interesse og det er godt for befolkningen i den kommune, der ikke har, at lave sådan en.
Pisk kan indimellem være nødvendigt, men gulerod er nok så godt. Jeg vil meget gerne være med til, hvis Socialdemokratiet eller andre vil bede om at få en liste over, hvad det er for 63 kommuner, der mangler, at hr. Frode Sørensen og jeg i fællesskab prøver at skrive til de måske 7 konservative og 30 socialdemokratiske borgmestre og spørger, hvorfor de ikke gør det.
Det synes vi er en god idé.
Men lad os prøve at opfordre til det frem for at tvinge dem.
Til nr. 2 om en hastighedsbegrænsning på 30 km/t. på samtlige veje ved plejehjem og skoler og daginstitutioner: Jeg mener, at hr. Frode Sørensen jo selv i sit spørgsmål til hr. Karsten Nonbo leverede svaret på, hvorfor det ikke er det allerbedste forslag.
Hr. Frode Sørensen sagde: Nede i den kommune, hvor jeg kommer fra i Sønderjylland, har vi lavet en zone omkring nogle daginstitutioner, hvor der er 40 km/t., fordi det synes vi er det helt rigtige.
Hvorfor skulle man så indføre en fast grænse på 30 km, når nu hr. Frode Sørensen og politimesteren og borgmesteren og teknisk forvaltning har været ude at vurdere, at 40 km er det rigtige?
Så skal der sættes øget fokus på sikker færdsel i trafikken for børn og ældre.
Ja, det gjorde man jo også under den gamle regering, og man gør det under den nuværende.
Lad mig bare nævne nogle af de ting, som allerede er gjort: Vi indførte forleden på initiativ af en konservativ justitsminister, og tak for det, klippekort, som jo netop sætter ekstra fokus også på de unge, idet de unge allerede ved andengangsklip mister kørekortet, hvor de ældre kan tillade sig en gang mere.
Amterne har lavet nogle målrettede og meget flotte kampagner, eksempelvis »Dr. Driver« og »Skytsengelkampagnen« oppe i Nordjylland rettet specielt mod unge.
Det har de fået stor støtte og opbakning til at gøre.
Jeg har da selv været med til at opfordre til, at man også gjorde det i andre amter; at man lærte af de gode kampagner.
Så jeg synes i virkeligheden, at man gør meget.
Så lige til B 138, for tiden løber: Vi synes, det er godt, at der kommer nummerplader.
Der skal være meget stærke argumenter i arbejdsgruppen under Rigspolitichefen, hvis vi skal sige nej.
Det forudser jeg ikke.
Men det sidste med prioritering af forskning mener jeg ikke at der er behov for.
Vi har masser af viden.
Vi skal bare gennemføre det, og det er vi godt i gang med.